נסים טולדנו

הרב נסים טולדנו (ז' בטבת תרצ"ד, 25 בדצמבר 1933 – י"ב בסיוון תשע"ב, 2 ביוני 2012) היה ראש ישיבת שארית יוסף בבאר יעקב וחבר מועצת גדולי התורה של דגל התורה.

קורותיו

נולד במקנס שבמרוקו, לרב יוסף טולדנו ולמזל-טוב, בתו של הרב רפאל ברוך טולדנו. בגיל תשע התייתם מאמו ועבר להתגורר בבית סבו. הוא נשלח ללמוד בישיבת תורת אמת בלונדון בראשות הרב משה שניידר, שם התקרב לרבו רבי יצחק צבי (זיידל) סמיאטיצקי חתנו של ראש הישיבה, ולאחר מכן עבר לישיבת גייטסהד. בשנת תשט"ז (1957) עלה לבדו לארץ ישראל ונכנס ללמוד בישיבת פוניבז'. בישיבה נודע כ"עילוי" התקרב במיוחד לראש הישיבה הרב אלעזר מנחם מן שך והיה מתלמידיו הקרובים. סופר כי ערעורו על אחד משיעוריו, הביא את הרב שך בתום ויכוח להודות בצדקת התלמיד ולהפסיק את השיעור. הוא נחשב גם לבן טיפוחיו של הרב יוסף שלמה כהנמן.

נישא לשרה, בת הרב יעקב סודרי, מרבני חיפה. לאחר נישואיו למד כתשע שנים בכולל פוניבז'. בשנת תשכ"ה (1965) יסד את ישיבת שארית יוסף בבאר יעקב עבור תלמידים מעדות המזרח. עמד בראשות הישיבה במשך 47 שנים והעמיד מאות תלמידים, בהם רבנים וראשי ישיבות בולטים. בין תלמידיו: הרב שלמה משה עמאר.

בשנות ה-90 התמנה כחבר מועצת גדולי התורה של דגל התורה. היה ממקימי וממכווני דרכו של ארגון מרביצי תורה, המאגד אברכים ותלמידי ישיבות ספרדים בעלי אוריינטציה ליטאית.

נפטר בשבת י"ב בסיוון תשע"ב, והובא למחרת לקבורה בבית הקברות של נציבי ישיבת פוניבז', בסמוך לקבר סבו הרב רפאל ברוך.

משפחתו
אחיו
 אחיו הרב עמנואל הוא מראשי ישיבת שארית יוסף ומחבר הספר "עטה אור". 
 אחיו הרב בצלאל – ראש ישיבת זוהר התורה. 
 אחיו הרב יהושע- ראש כולל "אהבת שלום" בירושלים
אחותו חנה נשואה לרב יעקב בן נאים, ראש ישיבת נחלת משה בירושלים.

ילדיו
 בנו הרב יוחנן ממלא את מקומו כראש ישיבת שארית יוסף. 
 בנו הרב בנימין, הוא ראש ישיבת מאור התורה לצעירים. 
 בנו הרב ישי  מכהן כראש ישיבת "צעירים ירושלים" וכר"מ בישיבת דעת חיים בירושלים
 בתו, מזל אלקיים, היא מנהלת סמינר בית יעקב בבני ברק, נשואה לרב אליהו אלקיים, משגיח ישיבת דעת חיים בירושלים.
 בתו זיוה, אשת הרב יעקב אוחיון, ר"מ בישיבת שארית יוסף
 בתו רות נשואה לרב ברוך צבי לב, חתנו ראש ישיבת יסודות התורה
 חתנו הרב אברהם בן זימרה הוא ראש ישיבת שערי תבונה באלעד.
בתו הצעירה שמחה, נשואה לרב יעקב ויזמן, ראש ישיבת "דברי חיים" בבני ברק

לקריאה נוספת 
מלך בהיכלו, ירושלים תשפ"ב

קישורים חיצוניים

הערות שוליים

ראשי ישיבה ספרדיים
נסים
בוגרי ישיבת פוניבז'
עולים בשנות ה-1950
חברי מועצת גדולי התורה של דגל התורה
ישראלים ילידי מרוקו
בוגרי ישיבת גייטסהד
בוגרי ישיבת תורת אמת-לונדון
באר יעקב: רבנים
אישים הקבורים בבית הקברות פוניבז'
משפחת סודרי
ישראלים שנולדו ב-1933
ישראלים שנפטרו ב-2012